Slipper for retssager

De mange låneselskaber og banker blev sidste år i december truet med retssager af Forbrugerombudsmanden i den ene af de to sager, hvor en mand havde fået adskillige lån, selvom han i forvejen havde en stor gæld og stram økonomi.

Om Forbrugerombudsmanden Forbrugerombudsmanden er en offentlig myndighed, der fører tilsyn med, at virksomheder overholder:

Markedsføringsloven, e-handelsloven, tobaksreklameloven, lov om juridisk rådgivning, samt med en række forbrugerbeskyttende regler i betalingstjenesteloven og lov om tjenesteydelser i det indre marked.

Hvis selskaberne ikke droppede deres krav i sagen, ville forbrugermyndigheden føre alle fremtidige retssager på vegne af manden, lød det.

Manden har blandt andet i en e-mail til banken Nordea skrevet, at han "har haft et spillemisbrug gennem 25 år", og at han "har kæmpet med ludomani de seneste fem år".

Efter DR Nyheder kontaktede Nordea tilbage i december, besluttede banken dog at droppe sit krav mod manden. Selskabet Finans 247 valgte i stedet at hive manden i fogedretten, men har siden valgt at droppe sagen.

Dermed kommer der ikke til at være et opgør ved retten i de aktuelle sager om de to mænds gæld, lyder det fra Forbrugerombudsmanden.

- Men vi fortsætter vores behandling af sager og klager, som vi får. Og vi ser gerne, at vi på et tidspunkt får en afgørelse fra domstolene om det her spørgsmål, siger Christina Toftegaard Nielsen.

Tip os • Har du taget forbrugs- eller kviklån, som du ikke har kunnet betale tilbage? Skriv til ahec@dr.dk

Firmaer er langt fra enige

Selvom de mange låneselskaber og banker nu har indgået forlig i sagerne, er selskaberne langt fra enige i Forbrugerombudsmandens vurdering.

- Selskaberne meddeler os, at de betaler per kulance. De er sådan set ikke enige i vores fortolkning af lovgivningen. Så før vi har en domstolsafgørelse, så kan vi ikke være sikre på, hvad retstilstanden er, siger Christina Toftegaard Nielsen.

Blandt andet har Entercard, som er et af firmaerne fra den første af de to sager hos Forbrugerombudsmanden, tidligere i et skriftligt svar forklaret, at virksomheden modvilligt har besluttet at droppe krav om renter og omkostninger mod sin tidligere kunde.

- Entercard har truffet denne beslutning på trods af, at Entercard ikke er fuldt ud enig i alle de betragtninger, som fremgår af Forbrugerombudsmandens brev i forhold til spørgsmålet om kreditvurderingen af kunden, lyder det i det skriftlige svar fra firmaet.

DR Nyheder har uden held bedt om en kommentar til de nye sager om forlig fra Finans 247, Capitolia samt ACEA Capital og Repay Finance.